เงินเฟ้อ “ฟิลิปปินส์” ม.ค. พุ่ง 8.7% นิวไฮรอบ 15 ปี
เงินเฟ้อ "ฟิลิปปินส์" เดือน ม.ค. พุ่ง 8.7% นิวไฮรอบ 15 ปี เหตุค่าที่อยู่อาศัย-น้ำประปา-ไฟฟ้า-เชื้อเพลิงเพิ่มขึ้น
เงินเฟ้อ "ฟิลิปปินส์" เดือน ม.ค. พุ่ง 8.7% นิวไฮรอบ 15 ปี
7 ก.พ. 2566

สำนักงานสถิติแห่งชาติของฟิลิปปินส์เปิดเผยในวันนี้ (7 ก.พ.) ว่า อัตราเงินเฟ้อของฟิลิปปินส์พุ่งแตะระดับ 8.7% ในเดือนม.ค. เมื่อเทียบรายปี ซึ่งเป็นระดับสูงสุดนับตั้งแต่เดือนพ.ย. 2551
ด้านนายเดนนิส มาปา หัวหน้าสำนักงานสถิติฯ แถลงข่าวว่า อัตราเงินเฟ้อเดือนม.ค. 2566 ปรับตัวขึ้นจากระดับ 8.1% ในเดือนธ.ค. 2565 เนื่องจากค่าที่อยู่อาศัย น้ำประปา ไฟฟ้า แก๊ส และเชื้อเพลิงอื่น ๆ ปรับเพิ่มขึ้นแตะ 8.5% เมื่อเทียบรายปี ส่วนราคาอาหารและเครื่องดื่มที่ไม่มีแอลกอฮอล์อยู่ที่ระดับ 10.7% ขณะที่ราคาบริการร้านอาหารและบริการที่พักอยู่ที่ 7.6%
สำนักข่าวซินหัวรายงานว่า รัฐบาลฟิลิปปินส์คาดการณ์ว่าอัตราเงินเฟ้อจะปรับตัวลงระหว่างปี 2566-2567 ในขณะที่เศรษฐกิจโลกฟื้นตัวช้าเกินคาดและอุปสงค์ในประเทศที่สะสมมาตั้งแต่ช่วงโควิดระบาดเริ่มลดลง
ขณะเดียวกัน รายงานระบุว่า อัตราเงินเฟ้อพื้นฐานซึ่งไม่รวมราคาอาหารและพลังงานที่มีความผันผวน เพิ่มขึ้นสู่ระดับ 7.4% ในเดือนม.ค.